Vakiintuneen käytännön mukaan valtioneuvostotason työryhmiin ei kutsuta alueellisia tai paikallisia edustajia, vaan niiden odotetaan tekevän yhteistyötä omia intressejään edustavien kansallisten järjestöjen kanssa. Paikallisia ja alueellisia erilaisia ympäristö- ja kaivosasioihin keskittyviä järjestöjä tai järjestäytymättömiä liikkeitä on kymmeniä. Tasapuolisuussyistä työryhmään ei voi valita vain yhtä näistä järjestöistä ja liikkeistä. Sen sijaan kiinnostuneilla kansalaisjärjestöillä on mahdollisuus vaikuttaa lainsäädäntöhankkeeseen esimerkiksi kuulemistilaisuuksissa. Kutsumme laajasti kansalaisjärjestöjä hankkeen kuulemistilaisuuksiin, jotka ovat kaikille avoimia.
Kaivoslaki Nyt -kansalaisaloiteen (KAA7/2019) käsittely on päättynyt eduskunnassa 16.10.2020. Kansalaisaloite hylättiin, mutta eduskunnan kirjelmä linjasi, miten aloite ja sen sisältö sekä talousvaliokunnan muodostamat näkemykset tulee huomioida valtioneuvoston lakihankkeissa.